Bejaarde vermoor op Stormsrivier(Argieffoto: Miguel Roberts/AP Die liggaam van ŉ 89-jarige man is Saterdagmiddag in sy huis op Stormsrivier in die Oos-Kaap gevind. Sers. Majola Nkohli, woordvoerder van die polisie, sê die polisie het omstreeks 16:00 Thomas Glen Love (89) se liggaam in sy huis aangetref. Hy het twee steekwonde aan sy bolyf gehad. Volgens Nkohli het die persoon wat ŉ woonstel op Love se erf huur, bekommerd geraak toe sy hom dae lank nie gesien het nie. Sy het hom glo Dinsdag laas gesien. “Die huurder het Saterdag deur Love se venster geloer en gesien hy lê op die grond en sy bolyf is met ŉ handdoek bedek. Sy het toe die polisie gebel,” bevestig Nkohli. “Een van die huis se kamers se vensters was gebreek. Die kombuisdeur was nie gesluit nie en die sleutel het in die sleutelhouer binne die huis gehang.” Uit die polisie se ondersoek blyk dit dat Love se beursie, skootrekenaar en televisiestel gesteel is. “Die polisie ondersoek ŉ saak van moord en huisroof.” In ŉ afsonderlike voorval is ŉ 25-jarige man se liggaam Sondag op Addo in die Oos-Kaap ontdek. Hy het ook twee steekwonde aan sy bolyf gehad. Die oorledene is geïdentifiseer as Asekho Tsilito (25) van Mqanduli en die polisie het ’n saak van moord aanhangig gemaak. Dit is nog nie bekend wat die motief vir die voorval was nie.